2026թ. 1-ին եռամսյակի ընթացքում ՀՀ ներքին գործերի նախարարության 
ներքին անվտանգության և հակակոռուպցիոն վարչության վերահսկողության արդյունքներով կիրառվել է 90 կարգապահական տույժ, 
ենթադրյալ հանցագործության դեպքերի հայտնաբերման փաստերով 
5 նյութեր ուղարկվել են նախաքննության մարմիններ 


2026 թվականի 1-ին եռամսյակի ընթացքում ՀՀ ներքին գործերի նախարարության ներքին անվտանգության և հակակոռուպցիոն  վարչությունում կատարվել են 532 ծառայողական քննություններ և ուսումնասիրություններ: 
Նախարարության ենթակա ծառայությունների՝ Ոստիկանության, Փրկարար ծառայության, Միգրացիայի և քաղաքացիության ծառայության, ինչպես նաև ենթակա կազմակերպությունների (ՊՈԱԿ-ների) ծառայողների, քաղաքացիական ծառայողների և աշխատակիցների նկատմամբ կիրառվել են 90 կարգապահական տույժեր։
Մասնավորապես՝ 

· Ոստիկանության ծառայողների նկատմամբ կիրառվել է 80 կարգապահական տույժ, այդ թվում՝ 
· «Նախազգուշացում»`  9,
· «Նկատողություն»`  49,                                   
· «Խիստ նկատողություն»`  5, 
· «Հիմնական աշխատավարձի իջեցում մինչև 20 տոկոսով»՝  13,
· «Ծառայության դադարեցում»՝  4։

Միաժամանակ, ոստիկանության 10 ծառայող ազատվել է ոստիկանությունում ծառայությունից ոչ կարգապահական տույժի կարգով՝ «Ոստիկանությունում ծառայության մասին» օրենքի 45-րդ հոդվածի 1-ին մասի 9-րդ, 11.1-րդ կետերի և 1.2-րդ մասի (բացառությամբ կոպիտ խախտումների) հիմքերով, այն է՝ ոստիկանության ծառայողի նկատմամբ դատարանի մեղադրական դատավճիռն օրինական ուժի մեջ մտնելու, ոստիկանությունում ծառայության անցնելու` օրենսդրությամբ սահմանված կարգի խախտում հայտնաբերվելու, ինչպես նաև դիտավորյալ հանցանքի հատկանիշներ պարունակող արարքի առնչությամբ ոստիկանության ծառայողի նկատմամբ ոչ ռեաբիլիտացնող հիմքով քրեական հետապնդում չհարուցվելու կամ հարուցված քրեական հետապնդումը դադարեցվելու հիմքերով։
   
· Փրկարար ծառայության փրկարարական ծառայողի նկատմամբ կիրառվել է 1 կարգապահական տույժ՝ «Նկատողություն»։
Միաժամանակ, 1 փրկարարական ծառայող ազատվել է փրկարար ծառայությունից ոչ կարգապահական տույժի կարգով՝ «Փրկարար ծառայության մասին» օրենքի 61-րդ հոդվածի 1-ին մասի «ը» կետի, այն է՝ փրկարարական ծառայողի նկատմամբ դատարանի մեղադրական դատավճիռն օրինական ուժի մեջ մտնելու հիմքով։

· Միգրացիայի և քաղաքացիության ծառայության քաղաքացիական ծառայողների նկատմամբ կիրառվել է 6 կարգապահական տույժ, որից՝ 2 «Նախազգուշացում», 1 «Նկատողություն», 3 «Խիստ նկատողություն»։

· ՆԳՆ ենթակա պետական ոչ առևտրային կազմակերպությունների (ՊՈԱԿ-ների) ծառայողների և աշխատողների նկատմամբ կիրառվել է 3 կարգապահական տույժ՝ «Նկատողություն»։

2026 թվականի 1-ին եռամսյակի ընթացքում ՆԳՆ ներքին անվտանգության և հակակոռուպցիոն վարչության կողմից նախապատրաստվել և նախաքննության մարմիններ են ուղարկվել ծառայողական քննությունների 5 նյութեր, որոնցով նախաձեռնվել են 5 քրեական վարույթներ ոստիկանության ծառայողների կողմից առերևույթ հանցագործություն կատարելու փաստերով։
Նշված նյութերը պարունակել են պաշտոնեական լիազորությունների չարաշահման կամ անցման, պաշտոնեական կեղծիքի, խոշտանգման, խարդախության, տրանսպորտային միջոցներ վարելու իրավունքից զրկված կամ այդ իրավունքը կասեցված անձի կողմից տրանսպորտային միջոցներ վարելու դեպքեր։

Նշված ժամանակահատվածում ներքին գործերի նախարարությունում հրավիրվել է կարգապահական հանձնաժողովի 1 նիստ, որի ընթացքում քննարկվել են ոստիկանության 5 ծառայողի վերաբերյալ իրականացված ծառայողական քննությունների 5 նյութեր ու եզրակացություններ:
Փաստական հանգամանքները վերլուծելուց հետո կարգապահական հանձնաժողովը որոշում է կայացրել միջնորդել ծառայողական քննությունները նշանակած պաշտոնատար անձին՝ ոստիկանության 4 ծառայողի ենթարկել կարգապահական պատասխանատվության՝ առաջարկելով նրանց նկատմամբ կիրառել «Ծառայության դադարեցում» կարգապահական տույժը, իսկ 1 ծառայողի ազատել կարգապահական պատասխանատվությունից։

